Diari Oficial de la Generalitat Valenciana


Sumari del DOGV 5116, del 18-10-2005 (2005/11221)

RESOLUCIÓ de 19 de setembre de 2005, de la directora general de Justícia, de la Conselleria de Justícia i Administracions Públiques, per la qual resol inscriure els Estatuts del Col·legi Oficial de Protètics Dentals de Castelló i València, i es disposa la seua publicació en el Diari Oficial de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5116

Data del DOGV
:   18-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11637


Data del document
:   19-09-2005

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * col·legi professional
    * reglament intern
    * professió paramèdica
    * legislació

RESOLUCIÓ de 19 de setembre de 2005, de la directora general de Justícia, de la Conselleria de Justícia i Administracions Públiques, per la qual resol inscriure els Estatuts del Col·legi Oficial de Protètics Dentals de Castelló i València, i es disposa la seua publicació en el Diari Oficial de la Generalitat Valenciana. [2005/X11005]
  
Vist l'expedient d'inscripció dels Estatuts, instruït a instància del Col·legi Oficial de Protètics Dentals de Castelló i València, inscrit amb el número 87 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció i registre dels Estatuts d'aquest en dit Registre, i atenent els fets següents:
  
Primer
  
Que José Vicente Mauri-Vera Lavarías, en nom i representació del Col·legi Oficial de Protètics Dentals de Castelló i València va presentar, el 28 de juliol de 2005, sol·licitud d'aprovació d'Estatuts d'aquest Col·legi, per a la seua inscripció al Registre de Col·legis Professionals i de Consells Valencians de Col·legis Professionals, en compliment d'allò previst en l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que aquests Estatuts, segons el certificat presentat, lliurat el 29 de juliol de 2005 per Pedro José Olivares Pérez, secretari d'aquest Col·legi, van ser aprovats, en la redacció definitiva, en l'assemblea general extraordinària del 23 de juliol de 2005.
  
Tercer
  
Que el nou text dels Estatuts figura com a annex a la present Resolució, i es dóna ací per reproduït.
  
Fonaments de dret
  
Primer
  
Revisats els Estatuts del Col·legi Oficial de Protètics Dentals de Castelló i València, contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Els Estatuts del Col·legi Oficial de Protètics Dentals de Castelló i València han sigut aprovats amb els requisits i les formalitats previstos en aquest article i en els mateixos Estatuts del Col·legi.
  
Tercer
  
Que, als efectes previstos en l'article 21 del Decret 4/2002, de 4 de gener, del Consell de la Generalitat Valenciana, pel qual s'aprova el Reglament de la Llei 6/1997, de 4 de desembre, de Consells i Col·legis Professionals de la Comunitat Valenciana, l'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, en virtut de les atribucions que té conferides pels decrets 8/2004, de 3 de setembre, i 181/2004, de l'1 d'octubre, sobre assignació de competències a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 4 de gener, del Consell de la Generalitat Valenciana, pel qual s'aprova el Reglament d'aquesta última, i la resta de disposicions complementàries, es dicta la resolució següent:
  
1. Que s'inscriguen els Estatuts del Col·legi Oficial de Protètics Dentals de Castelló i València.
  
2. Que es publique la present Resolució en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte en el termini d'un mes, comptador des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna. Notifiqueu-ho a la persona interessada.
  
València, 19 de setembre de 2005.- La directora general de Justícia: Patricia Montagud Alario.
  
ESTATUTS DEL COL·LEGI OFICIAL DE PROTÈTICS DENTALS DE CASTELLÓ I VALÈNCIA
  
TÍTOL I
  
De la institució col·legial
  
CAPÍTOL I
  
Delimitació jurídica
  
Article 1. El Col·legi Oficial de Protètics Dentals de Castelló i València és una corporació de dret públic de caràcter representatiu i amb personalitat jurídica pròpia, independent de l'administració pública, que gaudeix de plena capacitat d'obrar per al compliment dels fins que li són propis, i que constitueix l'organització professional dels protètics dentals que exerceixen al territori de les províncies de Castelló i València.
  
Article 2. El Col·legi Oficial de Protètics Dentals de Castelló i València, com a corporació de dret públic, es troba emparat per la Constitució, per la Llei i el reglament de Col·legis Professionals, així com per la legislació comunitària, estatal o autonòmica que li afecte i serà regit, a més de per aquesta normativa, per aquests Estatuts i pels reglaments de règim interior.
  
El funcionament i l'estructura del Col·legi seran en tot cas democràtics.
  
Article 3. Correspon al Col·legi exercir en tots els casos la representació col·lectiva i oficial dels protètics dentals, a l'àmbit territorial de Castelló i València.
  
La representació legal i oficial del Col·legi, en totes la relacions d'aquest amb els poders públics, entitats, corporacions i personalitats de qualsevol orde, correspondrà al president o, si fa el cas, al substitut previst en aquests Estatuts i en els casos que s'hi determinen.
  
Article 4. El castellà i el valencià són les llengües pròpies del Col·legi Oficial de Protètics Dentals de Castelló i València.
  
CAPÍTOL II
  
De les relacions amb l'administració pública
  
Article 5. El Col·legi Oficial de Protètics Dentals de Castelló i València es relacionarà amb l'administració de la Generalitat Valenciana, pel que fa a aspectes institucionals, a través de la Conselleria de Justícia i Administracions Públiques o aquella que aquesta delegue, i en allò que afecte els continguts de la professió, amb la Conselleria de Sanitat.
  
CAPÍTOL III
  
De les relacions amb el Consell General
  
de Col·legis de Protètics Dentals d'Espanya
  
Article 6. El Col·legi Oficial de Protètics Dentals de Castelló i València es troba integrat en el Consell General de Col·legis de Protètics Dentals d'Espanya.
  
CAPÍTOL IV
  
Denominació, domicili i àmbit territorial
  
Article 7. La denominació és Col·legi Oficial de Protètics Dentals de Castelló i València, i el seu àmbit és el territori d'ambdues províncies, i el domicili i seu es fixa a València, carrer Visitació núm. 8, baix dreta, sense perjudici de les delegacions territorials de Castelló i València, que es troben establides i plenament reconegudes en aquests Estatuts, per al millor compliment dels seus fins i eficàcia de les funcions.
  
CAPÍTOL V
  
Finalitats i funcions
  
Article 8. Correspon al Col·legi exercir les funcions i els fins essencials que són propis dels col·legis professionals i que li assigna, de manera general, la legislació vigent en aqueixa matèria, i en especial els següents:
  
1. L'ordenació de la professió, així com l'exercici de la representació i defensa del col·lectiu de professionals col·legiats/ades i la del col·legiat individualment considerat quan, atenent a la naturalesa de l'assumpte, la Junta de Govern, amb la deliberació prèvia, ho considere oportú i convenient.
  
2. Vigilar l'exercici de la professió, mantenir la disciplina social i professional dels col·legiats sobre els principis d'unitat i de cooperació indispensables, i salvaguardar i fer complir els principis deontològics i eticosocials de la professió, de la seua dignitat i del seu prestigi. Amb aquesta finalitat, podrà elaborar els codis corresponents de compliment obligatori.
  
3. Emparar i defensar els drets i el prestigi professional i social dels col·legiats en general o de qualsevol dels seus grups o d'un individu en particular, si foren objecte de vexació, de menyscapte o de desmèrit.
  
4. Perfeccionar els aspectes tècnics i científics de la professió i dels professionals, i elevar els seus nivells moral, material, cultural, científic i sanitari, així com el de les prestacions professionals.
  
5. Crear, sostindre i fomentar obres i institucions de previsió, de crèdit, de consum i seguretat, en els diversos aspectes. Promoure mecanismes i institucions de protecció social dels col·legiats per a les contingències d'incapacitat temporal, maternitat, incapacitat permanent, jubilació i mort i supervivència.
  
6. Assessorar el procés de formació dels plans d'estudis relatius a la pròtesi dental, i assessorar les autoritats acadèmiques en tot allò referent a la docència de les disciplines pròpies de la pròtesi dental.
  
7. Mantindre una relació constant amb els centres docents, per a proporcionar-los orientacions actuals i útils per al coneixement de les característiques desitjables per als futurs professionals, i facilitar la informació necessària per a l'accés a la vida professional dels nous professionals.
  
8. Intervindre exercint les accions que la llei estableix, en els problemes d'intrusisme professional. Amb aquesta finalitat, podrà requerir el suport de les autoritats governatives, judicials i sanitàries, i haurà de perseguir aquelles persones que exercisquen actes propis de la professió de protètic dental sense ser-ho.
  
9. Emetre els informes tècnics i professionals en els assumptes o matèries que li siguen sotmesos per entitats o institucions públiques o privades, en especial tribunals i jutjats, i facilitar a aquests últims la relació de col·legiats que puguen ser requerits per a intervindre com a perits en assumptes judicials o proposar-los, si és el cas.
  
10. Informar les indústries del ram de les condicions desitjables per al desenvolupament de nous productes i establir, si les condicions tècniques ho permeten, un control de qualitat sobre els materials oferits.
  
11. Organitzar serveis d'assessorament jurídic, econòmic, administratiu, tècnic o de qualsevol altra classe en favor dels col·legiats.
  
12. Col·laborar amb els organismes corresponents per a establir les condicions de l'exercici professional en les seues diverses modalitats o especialitats; regular les condicions de prestacions de serveis, que seran d'obligat acatament pels col·legiats, i vetlar pel compliment efectiu de les normes laborals vigents, amb especial atenció a les referides a la prevenció de riscos laborals.
  
13. Proposar a la Generalitat Valenciana, o a l'administració de l'Estat, les normes necessàries per a garantir i millorar les condicions tècniques i higièniques de la pròtesi dental. I, si fa el cas, col·laborar amb dites administracions públiques en la confecció de les normes per aquestes projectades, a través dels informes reglamentaris, en els moments d'audiència o informació pública, o a iniciativa del mateix Col·legi. I actuar, si fa el cas, per delegació de dites administracions públiques en els assumptes i funcions que li puguen encomanar i en la forma i procediments que aquestes establisquen.
  
14. Establir les normes que regulen el règim econòmic del Col·legi i dels organismes afins i dependents d'aquest, aprovar els pressupostos i fixar les quotes legals.
  
15. Portar el cens de professionals i el Registre de Títols de Col·legiats.
  
16. Exercir la potestat disciplinària respecte dels col·legiats, per a la qual cosa la Junta de Govern estarà revestida de màxima autoritat, amb exigència correlativa de la major responsabilitat, i podrà imposar les sancions especificades en aquests Estatuts, d'acord amb el procediment disciplinari i amb els recursos que s'estableixen.
  
17. Realitzar totes les missions que li corresponga en virtut de les disposicions legals vigents i del que establisquen aquests Estatuts, o que li encomane l'administració, i complir amb el deure de col·laboració amb aquesta.
  
18. Editar els butlletins necessaris que servisquen d'informació general i científica a tots els col·legiats, i també les circulars i les publicacions de qualsevol classe que les juntes de Govern o les assemblees de col·legiats creguen convenients.
  
19. Regular les condicions de contractació i exercici de les seues funcions del personal adscrit al Col·legi, d'acord amb el que disposa la legislació laboral vigent.
  
20. Fomentar els actes de caràcter cultural i científic, organitzant cursos de formació i perfeccionament per als seus col·legiats. Amb aquesta finalitat, podran ser creades seccions científiques.
  
21. Exercir, en substitució del/de la col·legiat/ada i prèvia petició lliure i expressa d'aquest/a, les accions legals necessàries per a la reclamació i cobrament d'honoraris.
  
22. Actuar com a mediador en els conflictes que puguen sorgir entre els propis col·legiats/ades, i entre aquests i els seus clients, i, si fa el cas, constituir-se com a òrgan arbitral amb la facultat de dictar laudes corporatius i acords arbitrals; en aquest últim cas, amb subjecció al que disposa la legislació vigent sobre arbitratge i prèvia petició expressa que continga compromís de compliment de les resolucions arbitrals per part dels interessats.
  
23. Participar en els òrgans col·legiats de l'administració pública de la Generalitat Valenciana, que prevegen en la seua composició la presència de representants dels col·legis o associacions professionals, en especial els de l'administració sanitària.
  
24. Totes la altres funcions que siguen beneficioses per als interessos professionals.
  
TÍTOL II
  
Col·legiació i exercici de la professió
  
CAPÍTOL I
  
Dels col·legiats i de l'ingrés en el Col·legi
  
Article 9. El protètic dental és aquell professional que, inscrit al Col·legi Oficial de Protètics Dentals de Castelló i València, exerceix la professió de protètic dental d'acord amb el que disposen la Llei 10/1986, de 17 de març, el Reial Decret 1594/1994, de 15 de juliol, el Reial Decret 541/1995, de 7 d'abril, i la resta de normativa pública reguladora de l'activitat professional.
  
Els protètics dentals tenen plena capacitat i responsabilitat respecte de les pròtesis i aparells dentals que elaboren o subministren, i dels centres, instal·lacions i laboratoris que dirigisquen. Aqueixa responsabilitat no s'estendrà en quant supose derivacions imputables a les impressions i registres bucodentals o ulterior col·locació de les pròtesis en el pacient, efectuades per altres professionals.
  
Article 10. Per a la incorporació al Col·legi Oficial de Protètics Dentals de Castelló i València caldran les condicions següents:
  
a) Estar en possessió del títol de Protètic Dental o habilitat.
  
b) Ser major d'edat.
  
c) No estar inclòs en causa d'incapacitat o incompatibilitat per a l'exercici de la professió. A aquest efecte, s'haurà de presentar declaració jurada en què manifeste si exerceix funció o ocupació en l'administració, i aportar, si fa el cas, certificat expressiu que no incorre en dita incompatibilitat.
  
d) Satisfer les quotes d'ingrés i complir els requisits documentals que estableixen aquests Estatuts.
  
Per a la incorporació al Col·legi de Protètics Dentals de Castelló i València com a exercent caldrà, a més a més, l'alta en l'IAE o adscripció a la plantilla d'una empresa que exercisca les funcions pròpies de la professió de protètic dental.
  
Article 11. Només podran exercir la professió de protètic dental, a l'àmbit de les províncies de Castelló i València, aquells professionals que estiguen incorporats al Col·legi Oficial de Protètics Dentals de Castelló i València.
  
Article 12. Els col·legiats es classificaran com a exercents i no exercents.
  
Seran col·legiats exercents els qui, sol·licitant la seua incorporació al Col·legi com a tals, acrediten l'exercici de la professió mitjançant l'alta en l'impost d'activitats econòmiques o adscripció a la plantilla d'una empresa que exercisca les funcions pròpies de la professió de protètic dental.
  
Els col·legiats exercents estaran obligats a satisfer les quotes ordinàries i extraordinàries que es fixen i gaudiran de la plenitud dels drets establits en els presents Estatuts.
  
Per la seua banda, tindran la consideració de col·legiats no exercents aquells que, reunint els requisits establits en l'article 10, sense exercir la professió de manera efectiva, vullguen romandre vinculats a aquesta a través de la seua pertinença al Col·legi.
  
També tindran la condició de col·legiats no exercents aquells professionals que per arribar l'edat de jubilació no exercisquen la professió, així com també aquells als quals haja esdevingut causa d'incapacitat física o mental per a l'exercici de la professió i aquells protètics que per raó del seu passe a l'administració pública hagen de deixar l'exercici de la professió per compte propi, en ser incompatible amb el càrrec o ocupació pública.
  
Els col·legiats no exercents estaran obligats a satisfer les quotes que es determinen, i gaudiran dels drets que se'ls reconega en els presents Estatuts, si bé no podran exercitar el dret de sufragi passiu.
  
Quant a dret de sufragi, els col·legiats exercents gaudiran de vot de qualitat davant dels no exercents, és a dir, que el seu vot tindrà valor doble.
  
El dret de vot es perdrà a partir de l'impagament de tres quotes col·legials, alternes o consecutives.
  
Article 13. Són circumstàncies determinants d'incapacitat per a l'exercici de la professió de protètic dental:
  
1r) Els impediments físics o mentals que, per la seua naturalesa o intensitat, impossibiliten el compliment i el desenvolupament de la professió amb garanties de seguretat.
  
2n) La inhabilitació o suspensió expressa per a l'exercici de la professió, en virtut de sentència o resolució ferma.
  
3r) Les sancions disciplinàries que comporten la suspensió de l'exercici professional o l'expulsió del Col·legi de Protètics Dentals corresponent.
  
Totes les incapacitats físiques o mentals desapareixeran quan cessen les causes que les hagueren motivat. Quant a les disciplinàries, desapareixeran, des del moment que s'haguera procedit a la seua rehabilitació.
  
CAPÍTOL II
  
Drets i obligacions dels col·legiats
  
Article 14. Són drets dels col·legiats els següents:
  
a) Exercir la professió de protètic dental fent ús del títol o habilitació.
  
b) Utilitzar i accedir als serveis i mitjans col·legials, en igualtat de condicions, amb qualsevol altre col·legiat.
  
c) Participar en la gestió corporativa a través dels òrgans col·legiats i exercir el sufragi actiu i el dret d'accés als llocs i càrrecs directius, en les condicions i excepcions que preveuen aquests Estatuts.
  
d) Promoure actuacions dels òrgans de govern, mitjançant iniciatives i sol·licituds formulades en els termes estatutaris o de reglamentació interna.
  
e) Rebre informació sobre l'activitat corporativa i professional.
  
f) Rebre l'assistència i defensa del Col·legi, en qualsevol conflicte d'origen professional, i la mediació d'aquest en conflictes entre col·legiats.
  
g) Presentar els recursos establits en aquests Estatuts o que legalment corresponguen, conforme a les circumstàncies previstes.
  
h) Aquells altres que els conferisquen els presents Estatuts i qualssevol altres disposicions de caràcter general, que afecten les corporacions professionals, especialment de la Comunitat Valenciana.
  
Article 15. Són obligacions dels col·legiats:
  
a) Complir i acatar els presents Estatuts i els acords dels òrgans de govern del Col·legi.
  
b) Designar un domicili professional, dins de l'àmbit de competència d'aquest Col·legi, que serà el seu laboratori principal, si en tingueren més d'un. Els canvis de domicili seran comunicats en un termini no superior a trenta dies.
  
c) Satisfer les quotes col·legials, ordinàries i extraordinàries, i les dels serveis que la Junta de Govern declare obligatoris, i suportar totes les contribucions econòmiques de caràcter fiscal, corporatiu o de qualsevol altra índole, a què la professió es trobe subjecta.
  
d) Complir amb el màxim zel i eficiència els encàrrecs professionals, i tractar els clients i ciutadans amb correcció.
  
e) Abstindre's de qualsevol pràctica que supose competència deslleial o que pose en perill la salut dental de l'usuari de les pròtesis.
  
f) Denunciar al Col·legi tot acte d'intrusisme que arribe al seu coneixement, així com els casos d'exercici il·legal, tant per no col·legiació com per trobar-se suspés o inhabilitat el denunciat.
  
g) Guardar, respecte als companys de professió, les obligacions de respecte que entre ells han d'haver; evitar, per tant, les competències il·lícites i complir amb els deures corporatius.
  
Article 16. Es perdrà la condició de col·legiat per alguna de les causes següents:
  
a) Baixa voluntària, per cessament en l'exercici professional a l'àmbit de les províncies de Castelló i València.
  
b) Inhabilitació legal per a l'exercici de la professió.
  
c) Sanció disciplinària ferma, d'expulsió del Col·legi.
  
d) L'impagament de les quotes col·legials durant més de tres mesos, alterns o consecutius, previ requeriment de pagament i audiència a la persona interessada.
  
La pèrdua de la condició de col·legiat/ada, per la causa d) anterior, no exclou el dret del Col·legi a reclamar judicialment el pagament de les quantitats degudes amb els interessos corresponents i les despeses judicials o extrajudicials.
  
El col·legiat que haja sigut donat de baixa per qualsevol dels motius anteriors, en el cas que posteriorment vullga tornar a donar-se d'alta, haurà de satisfer les quotes d'alta que en cada moment s'apliquen, i si és pel motiu previst en l'apartat d) i no haguera satisfet els seus deutes amb el Col·legi, haurà de regularitzar prèviament aqueixa situació.
  
La pèrdua de la condició de col·legiat, per impagament de quotes, requerirà que, prèviament, s'haja requerit el pagament al col·legiat, se li advertirà de les conseqüències de no fer-ho, i se li atorgarà un termini de 10 dies hàbils perquè formule les al·legacions que estime pertinents. Transcorregut el termini sense fer al·legacions o desestimades aquestes, la Junta de Govern adoptarà l'acord de donar de baixa al/ a la col·legiat/ada, que li serà notificat formalment. A aquests efectes, es tindran per vàlides les notificacions efectuades al domicili que figure en el cens col·legial i no seran oposables els canvis de domicili no notificats formalment.
  
TÍTOL III
  
Del funcionament del Col·legi: òrgans de govern,
  
actuació corporativa, règim jurídic i administració
  
CAPÍTOL I
  
Estructura
  
Article 17. Els òrgans de govern i representació del Col·legi seran els següents:
  
a) La Junta de Govern.
  
b) L'Assemblea General.
  
CAPÍTOL II
  
De l'Assemblea General
  
Article 18. L'Assemblea General és l'òrgan suprem de decisió del Col·legi en els assumptes propis de la seua competència, d'acord amb les disposicions d'aquests Estatuts. Els seus acords, vàlidament adoptats, són obligatoris, llevat d'aquells casos en què s'incòrrega en els defectes de nul·litat de ple dret, previstos en l'article 8.3 de la vigent Llei de Col·legis Professionals.
  
L'Assemblea es reunirà com a mínim dues vegades a l'any, en el primer trimestre de l'any i en l'últim trimestre del mateix any.
  
Tots els col·legiats/ades formen part de l'Assemblea General i podran assistir a ella amb veu i vot, i serà aquest últim indelegable, sense perjudici del que disposa l'article 12 dels presents Estatuts.
  
CAPÍTOL III
  
De les assemblees generals ordinàries i extraordinàries
  
Article 19. L'Assemblea General Ordinària té les funcions següents:
  
1. La primera Assemblea General del primer trimestre de l'any contindrà, com a mínim, l'orde següent:
  
a) Informe pel president i la Junta de Govern de la seua gestió, amb repàs dels esdeveniments més importants que, en relació al Col·legi, hagen tingut lloc durant l'any anterior.
  
b) Lectura, discussió, votació i, si fa el cas, aprovació dels comptes generals d'ingressos i despeses de l'any anterior.
  
c) Lectura, discussió i votació d'aquells assumptes que la Junta de Govern acorde incloure en la convocatòria.
  
d) Precs i preguntes.
  
e) Presa de possessió, en els seus càrrecs, dels nous membres elegits de la Junta de Govern, amb cessament dels anteriors.
  
2. La segona Assemblea General a celebrar en l'últim trimestre de l'any tindrà el següent orde o contingut mínim:
  
a) Examen i aprovació dels pressupostos del Col·legi per a l'any següent.
  
b) Elecció per a càrrecs vacants de la Junta de Govern, quan procedisca i llevat que s'haguera celebrat en Assemblea General Extraordinària convocada a aquest efecte.
  
Aquells que isquen designats en l'elecció, ocuparan els càrrecs durant el temps real que els faltara als substituïts, sense perjudici del dret a ser reelegits en la renovació ordinària dels càrrecs.
  
Article 20. Amb almenys trenta dies d'antelació a la celebració de l'Assemblea General Ordinària del primer trimestre de l'any, els/les col·legiats/ades podran presentar les sol·licituds i proposicions que vullguen sotmetre a l'Assemblea, que en tot cas seran incloses per la Junta de Govern en la secció de precs i preguntes, si estan subscrites per un nombre no inferior al 7% del cens col·legial.
  
Amb independència de l'anterior, la Junta de Govern del Col·legi, i fent-la seua, podrà incloure qualsevol altra proposició formulada dins de termini, siga quin siga el nombre de col·legiats que la fera.
  
Article 21. L'Assemblea General Extraordinària té les funcions següents:
  
a) Proposició de l'aprovació o modificació dels Estatuts del Col·legi i dels reglaments de règim interior, del règim i relacions professionals.
  
b) Autorització a la Junta de Govern per a adquirir, alienar o gravar béns immobles del patrimoni corporatiu.
  
c) Aprovació de quotes extraordinàries.
  
d) Aprovar o censurar l'actuació de la Junta de Govern o dels seus membres.
  
e) Decidir sobre la fusió, absorció, segregació o dissolució del Col·legi.
  
f) Aquells assumptes que siguen sotmesos a la seua consideració, per acord de la Junta o petició dels/ col·legiats/ades.
  
Article 22. L'Assemblea General Extraordinària es convocarà a iniciativa de la Junta de Govern o dels col·legiats, en aquest últim cas caldrà que la petició de celebració d'aquesta siga feta per un deu per cent dels col·legiats.
  
Si el que es pretenguera fóra un vot de censura contra la Junta o algun dels seus membres, la petició haurà de ser subscrita per un vint per cent dels col·legiats, on s'expressarà clarament els motius en què es fonamenta.
  
Quan la convocatòria siga feta a petició dels col·legiats, no es podrà demorar la celebració de l'Assemblea més de quaranta-cinc dies des de la presentació de la petició.
  
Des del moment de l'enviament de la convocatòria, tota la documentació i antecedents dels temes a debatre estaran en la Secretaria a disposició dels/de les col·legiats/ades.
  
Només per resolució motivada, i en el cas que la proposició siga aliena als fins atribuïts a la corporació, podrà denegar-se la celebració d'Assemblea General Extraordinària, sense perjudici dels recursos procedents.
  
Article 23. Les assemblees generals quedaran constituïdes en 1a convocatòria, sempre que assistisquen almenys el quinze per cent dels col·legiats/ades.
  
En 2a Convocatòria, que se celebrarà, si fa el cas, mitja hora després d'anunciada la 1a Convocatòria, l'Assemblea quedarà constituïda i seran vàlids els seus acords, siga quin siga el nombre d'assistents.
  
No obstant això, si l'objecte de l'Assemblea General Extraordinària fora la moció de censura, es requerirà en primera convocatòria l'assistència de la meitat més un dels col·legiats, i en segona convocatòria d'un trenta-cinc per cent dels col·legiats, i perquè prospere caldrà el vot de la meitat més un de tots els assistents.
  
Si l'objecte de l'Assemblea General Extraordinària fóra l'adopció o aprovació de l'acord de segregació, hi caldrà, en primera convocatòria, l'assistència del cinquanta per cent dels col·legiats/ades. Si no s'aconseguira aqueix quòrum, se celebrarà nova Assemblea Extraordinària l'endemà, en què no caldrà aqueix nombre d'assistència especial, aprovant-se l'acord de segregació pel vot favorable d'un terç dels col·legiats assistents.
  
Article 24. Les convocatòries de les assemblees generals s'inseriran al tauler d'anuncis del Col·legi, i inclouran la data, l'hora i el lloc de la reunió, així com l'orde del dia i la informació complementària que es crega oportuna. Així mateix, s'enviarà a tots els col·legiats, amb una anticipació mínima de 15 dies a la data de celebració.
  
L'Assemblea General es convocarà per acord de la Junta de Govern, amb expressió dels assumptes concrets que hagen de tractar-se en ella.
  
El president moderarà els debats, concedirà i retirarà la paraula, i procurarà que el debat transcórrega segons les regles de la llibertat i respecte cap a totes les persones. Dites facultats del president seran objecte de regulació expressa, mitjançant reglament de règim interior.
  
Fins a cinc dies abans de la celebració de l'Assemblea General Extraordinària, es podran presentar esmenes i alternatives a les propostes de l'orde del dia, que hauran d'anar signades per un mínim de deu col·legiats.
  
Article 25. Les votacions, com a norma general, seran ordinàries i a mà alçada. I seran secretes quan es tracten assumptes que afecten la intimitat, l'honor i els sentiments de les persones, Quan el fi de la votació siga l'elecció de les persones que ocuparan els càrrecs dels òrgans de Govern, o quan ho sol·liciten un 10% dels assistents. Seran nominals quan ho sol·liciten un 20% dels assistents o quan ho estime el president, per a un millor recompte dels vots.
  
Els acords s'adopten per majoria dels assistents, llevat que s'exigisca un quòrum especial, i obliguen tots els col·legiats, presents i absents, conforme al que estableix l'article 18 d'aquests Estatuts.
  
CAPÍTOL IV
  
De la Junta de Govern.
  
SECCIÓ PRIMERA: disposicions generals
  
Article 26. 1. La Junta de Govern del Col·legi exercirà les funcions corporatives pròpies, amb tots els drets i obligacions que deriven de la llei; de la qual cosa disposen aquests estatuts i els acords emanats de l'Assemblea General, i queda facultada per a adoptar totes les mesures legals i reglamentàries que crega pertinents, per a assegurar el compliment d'aquelles funcions.
  
2. Els membres de la Junta de Govern no podran delegar les pròpies atribucions o competències. Però es podran auxiliar en les seues tasques mitjançant la creació de comissions formades per col·legiats i presidides per un membre de la Junta.
  
3. Els membres de la Junta de Govern seran elegits d'acord amb les disposicions establides en aquests Estatuts.
  
SECCIÓ SEGONA: forma de Provisió i causes de cessament.
  
Article 27. Els càrrecs de la Junta de Govern es proveiran per elecció, mitjançant votació directa i secreta de tots els col·legiats/ades. Seran elegits per un temps de 4 anys, i podran ser reelegits o optar a un altre càrrec.
  
Si fóra dels anys corresponents es produïra alguna vacant en la Junta de Govern, es proveirà per elecció en la segona Assemblea General Ordinària de més pròxima celebració, si no s'haguera celebrat en Assemblea General Extraordinària convocada l'efecte, i l'elegit exercirà el seu càrrec pel temps que falte fins a la renovació.
  
Els membres de la Junta de Govern cessaran per les causes següents:
  
a) Expiració del terme per a què van ser triats.
  
b) Renúncia de l'interessat/ada.
  
c) Nomenament per a un càrrec de govern o de l'administració pública, central, autonòmica, local o institucional, que supose incompatibilitat.
  
d) Condemna, per sentència ferma, que comporte inhabilitació per a càrrecs públics.
  
e) Sanció disciplinària ferma, per falta greu o molt greu.
  
f) Pèrdua de la condició d'elegibilitat, d'acord amb aquests Estatuts.
  
g) Aprovació de moció de censura, segons allò que s'ha regulat en aquests Estatuts.
  
Article 28. S'entendrà que l'interessat/ada renúncia al càrrec, quan deixe d'assistir, sense causa justificada, a dues sessions seguides o tres alternes de la Junta de Govern en un mateix any i sense motius justificats.
  
SECCIÓ TERCERA: del Ple de la Junta de Govern
  
Article 29. Els membres de dret de la Junta de Govern seran: el president, el vicepresident, el secretari, el tresorer, l'interventor, el ponent de cultura i els vocals 1r, 2n, 3r, 4t i 5é.
  
Quan el nombre de llocs vacants de la Junta supere la meitat dels membres de dret, es convocarà noves eleccions per a cobrir les vacants, en el termini de trenta dies de ser efectiva la vacant que supose la pèrdua de quòrum.
  
Article 30
  
1. El Ple de la Junta de Govern s'haurà de reunir obligatòriament una vegada al trimestre, i extraordinàriament quan ho demane almenys un terç dels membres, i sempre que les circumstàncies ho aconsellen, segons el parer de la Comissió Permanent o del president.
  
2. Perquè el ple de la Junta de Govern puga tindre sessió caldrà que estiguen presents, en primera convocatòria, la meitat més un dels membres que la formen; si no hi ha el nombre suficient, es reunirà mitja hora després de la indicada per a la primera convocatòria, amb les persones presents, exigint-se en qualsevol cas la presència d'un mínim de tres, i en aquest cas seran vàlides les seues resolucions i acords.
  
3. Les convocatòries les farà el secretari per escrit, amb mandat previ de la Presidència, i indicarà la data, el lloc de la reunió, l'hora de la primera i de la segona convocatòria i l'orde del dia. Hauran de ser enviades almenys amb vuit dies d'antelació, llevat que, per raons importants o urgents, a criteri del president, s'acorde convocar-les amb caràcter d'urgència, en un terme que mai podrà ser inferior a 24 hores.
  
4. En la reunió del Ple no es podrà tractar de cap assumpte més que els indicats en l'orde del dia, llevat d'aquells que la Presidència o la totalitat dels membres del Ple considere de vertader interés. Els acords seran adoptats per majoria de vots dels assistents, i en cas d'empat decidirà la Presidència.
  
5. L'assistència a les reunions serà obligatòria. La falta no justificada a dues reunions consecutives, o tres alternes, serà considerada com a renúncia al càrrec, equivalent al cessament a tots els efectes.
  
CAPÍTOL V
  
Facultats de la Junta de Govern
  
Article 31. Són facultats de la Junta de Govern:
  
a) Prestar col·laboració a les autoritats universitàries, acadèmiques o administratives en general, per a la millor ordenació de l'ensenyament i per al major perfeccionament i la defensa eficaç dels interessos buco-sanitaris de Castelló i València.
  
b) Imposar als col·legiats les correccions disciplinàries que estableixen aquests Estatuts i denunciar, si procedeix, a les autoritats les conductes que siguen constitutives de delicte o signifiquen un perill per a la salut dental.
  
c) Inspeccionar, d'acord amb el que disposen aquests Estatuts, els laboratoris dels col·legiats.
  
d) Proposar a les autoritats pertinents la promulgació de normes tendents al perfeccionament de l'exercici de la professió, en benefici i garantia de la salut pública i realitzar els informes legals reglamentaris, amb vista a la normativa pública que afecte la professió i interessos dels col·legiats.
  
e) Perseguir l'intrusisme professional, en qualsevol forma que siga, així com a les persones que faciliten un irregular exercici professional i exercir amb aquesta finalitat les accions legals corresponents.
  
f) Confeccionar tarifes recomanades d'honoraris, que serviran d'orientació als/a les col·legiats/ades, i informar quan els tribunals demanen el seu dictamen sobre la matèria, amb subjecció al que disposen les lleis.
  
g) Exercir de mediadora, i quan procedisca, dirimir en procediment arbitral, les controvèrsies que se susciten entre els propis col·legiats o entre aquests i els seus clients.
  
h) Redactar els pressupostos i rendir els comptes anuals. Recaptar, distribuir i administrar els fons del Col·legi, com també el seu patrimoni, i altres recursos que els siguen atribuïts.
  
i) Dictar i aprovar les normes, els reglaments i els codis d'orde interior de caràcter general, que es creguen convenients per a garantir i millorar el funcionament correcte de les estructures i els serveis col·legials. Els reglaments, per a la seua vigència, necessitaran l'aprovació de l'Assemblea General.
  
j) Constituir les seccions i comissions que es considere necessàries per a la gestió o resolució d'assumptes concrets, de caràcter general, que incumbisquen el Col·legi.
  
k) Convocar les assemblees generals, ordinàries o extraordinàries, dels col·legiats, assenyalant l'orde del dia per a cada una.
  
l) Resoldre sobre l'admissió dels professionals que sol·liciten incorporar-se al Col·legi.
  
m) Interpretar aquests Estatuts i resoldre, per analogia de preceptes o de fet, les situacions que no apareguen resoltes d'una manera expressa o correcta.
  
n) Adoptar els acords que estime procedents quant a la quantitat que haja de satisfer cada col·legiat/ada, per drets d'incorporació.
  
o) Determinar les quotes que han de pagar els col·legiats/ades, per al sosteniment de les càrregues i serveis col·legials.
  
p) Acordar, si s'estima necessari, la imposició de quotes extraordinàries als seus col·legiats/ades, amb aprovació de l'Assemblea General.
  
q) Convocar eleccions per a la provisió dels càrrecs de la Junta de Govern.
  
r) Informar els col·legiats de totes les qüestions que puguen afectar-los, ja siguen d'índole corporativa, col·legial, professional o cultural, de les que la Junta de Govern tinga notícies.
  
s) Proposar l'atorgament de premis a aquells membres de la corporació que s'hagen distingit pel seu rellevant i meritòria trajectòria professional, o per les seues actuacions en favor i defensa de la professió, podent proposar al seu torn el nomenament de col·legiats honorífics per a persones que, no formant part del Col·legi, hagen influït decisivament en benefici de la professió.
  
CAPÍTOL VI
  
SECCIÓ PRIMERA
  
De la Comissió Permanent
  
Article 32. Podrà constituir-se, per al millor funcionament del Col·legi, una Comissió Permanent, que estaria integrada pel president, el vicepresident, el secretari, el tresorer, l'interventor i el ponent de Cultura.
  
Article 33. 1. La Comissió Permanent, de constituir-se, podrà reunir-se una vegada al mes i cada vegada que el president o dos membres de la Comissió ho consideren convenient.
  
2. A criteri del president, podran ser citats a les reunions de la Comissió Permanent altres membres de la Junta de Govern, amb dret a veu i sense vot.
  
3. La reunió serà convocada per escrit de la secretaria, amb mandat previ de la Presidència, que fixarà l'orde del dia amb una antelació de 24 hores. No caldrà convocatòria per escrit quan assistisquen a la reunió tots els membres de la Comissió Permanent; en aquest cas continuarà sent necessària la fixació de l'orde del dia.
  
4. Els acords seran adoptats en la mateixa forma que l'establida per al Ple. Tals acords no seran executius i requeriran la posterior aprovació per Junta de Govern reunida en Ple.
  
5. Tant a les sessions del Ple, com de la Comissió Permanent, podrà ser convocat l'assessor jurídic del Col·legi, que tindrà veu però no vot.
  
SECCIÓ SEGONA
  
Facultats de la Comissió Permanent
  
Article 34. La Comissió Permanent podrà exercir totes les funcions de tràmit i administració ordinària, pròpies de la Junta de Govern, i tots els acords que adopte hauran de ser comunicats i sotmesos al Ple de la Junta de Govern en la reunió trimestral, per a la seua ratificació.
  
No obstant això, les facultats, comeses i funcions de la Comissió Permanent seran regulades mitjançant reglament de caràcter intern.
  
SECCIÓ TERCERA
  
Llibre d'actes
  
Article 35. De cada reunió que tinga el Ple de la Junta de Govern i la Comissió Permanent s'estendrà acta, que serà transcrita en un llibre que hi haurà amb aquesta finalitat i que serà diligenciat degudament pel secretari.
  
CAPÍTOL VII
  
Dels càrrecs de la Junta de Govern
  
SECCIÓ PRIMERA
  
Del president de la corporació
  
Article 36. El president és el representant legal del Col·legi, i presideix, si una disposició específica no disposa una altra cosa, tots els òrgans col·legiats que es designen en el si del Col·legi. Vetlarà pel compliment de la legislació vigent i de les disposicions i acords que dicten la Junta de Govern, l'Assemblea de col·legiats i els altres òrgans de govern, i exercirà a més les funcions següents:
  
a) Farà complir els preceptes d'aquests Estatuts i els acords que prenga la Junta de Govern.
  
b) Tindrà, a tots els efectes, la representació legal del Col·legi en totes les relacions d'aquest amb els poders públics, entitats, corporacions i personalitats de qualsevol orde, i podrà signar i autoritzar tots els contractes, convenis, actes, oficis o documents públics o privats, en què el Col·legi siga part.
  
c) Convocarà, obrirà, presidirà, dirigirà i alçarà les sessions de la Comissió Permanent de la Junta de Govern i de l'Assemblea General.
  
d) Signarà les actes corresponents.
  
e) Autoritzarà els lliuraments o les ordes de pagament o d'ingrés.
  
f) Visarà totes els certificats i els escrits que expedisca el secretari del Col·legi.
  
g) Autoritzarà el document que aprove la Junta de Govern com a justificant que el facultatiu està incorporat al Col·legi.
  
Article 37. El càrrec de president i membre de la Junta de Govern serà honorífic i gratuït. No obstant això, en els pressupostos col·legials figuraran les partides necessàries per atendre les despeses de representació del Col·legi.
  
SECCIÓ SEGONA
  
Del vicepresident
  
Article 38. El vicepresident substituirà el president en casos d'absència, malaltia, abstenció, recusació o vacant, i exercirà, en tot moment, totes les funcions que li conferisca la Presidència, dins de l'orde col·legial.
  
SECCIÓ TERCERA
  
Del secretari
  
Article 39. Independentment d'altres funcions que es deriven dels presents Estatuts, de les disposicions vigents i de les ordes emanades de la Presidència, correspon al secretari:
  
a) Exercir la fe pública de tots els actes, documents i antecedents que es troben al Col·legi, i redactar i signar les actes de les sessions dels òrgans de govern, amb expressió dels membres assistents i copiar després aquestes en el llibre corresponent.
  
b) Formar, organitzar i custodiar l'arxiu de la documentació col·legial i el segell del Col·legi.
  
c) És el cap superior del personal i de l'administració del Col·legi, sense perjudici de les competències atribuïdes al president, dirigir i organitzar les oficines, no obstant les facultats executives que es puguen encomanar a un gerent.
  
d) Redactar i dirigir, amb l'anticipació deguda, els oficis de citació per a tots els actes del Col·legi.
  
e) Portar els llibres necessaris per al millor i més ordenat servei, i haurà d'haver-ne, obligatòriament, un en què s'anoten les correccions o sancions que s'imposen als col·legiats, així com el llibre registre de títols.
  
f) Rebre i donar compte al president de totes les sol·licituds i comunicacions que es remeten al Col·legi.
  
g) Expedir, amb el vistiplau del president, els certificats que sol·liciten les persones interessades, així com el carnet de col·legiat.
  
h) Portar un registre actualitzat dels col·legiats, en què conste l'antiguitat i domicili.
  
i) Mantindre l'adequada coordinació amb els òrgans d'intervenció i tresoreria
  
SECCIÓ QUARTA
  
De l'interventor de comptes
  
Article 40. Són funcions de l'interventor de comptes el control intern de les finances i comptes del Col·legi, controlarà els cobraments i pagaments i intervindrà totes les operacions d'ingrés i despesa. Juntament amb el tresorer, formarà el projecte de pressupostos i elaborarà els comptes generals per a la seua aprovació en Assemblea General.
  
SECCIÓ CINQUENA
  
Del tresorer
  
Article 41. El tresorer realitzarà les funcions següents:
  
a) Tindrà a càrrec seu la custòdia i disposició immediata dels fons del Col·legi, i elaborarà, juntament amb l'interventor, els pressupostos i comptes generals.
  
b) Informarà periòdicament la Junta de Govern del compte d'ingressos i despeses i marxa del pressupost, i formalitzarà anualment els comptes de l'exercici econòmic vençut.
  
c) Ingressar i retirar fons dels comptes bancaris, conjuntament amb el president.
  
d) El pagament dels lliuraments que expedisca el president.
  
e) Materialitzar la recaptació del Col·legi.
  
f) Portar l'inventari minuciós dels béns del Col·legi, de què serà administrador.
  
g) Control de la comptabilitat i caixa.
  
h) Cobrament dels interessos i rendes del capital del Col·legi.
  
SECCIÓ SISENA
  
Del ponent de cultura
  
Article 42. El ponent de cultura serà l'encarregat de supervisar i coordinar tots els actes, iniciatives i promocions culturals i científiques del Col·legi. Amb aquesta finalitat, es podrà formar una Comissió de Cultura composta per totes aquelles seccions científiques o culturals que, a petició dels col·legiats i per acord de la Junta de Govern, es constituïsquen.
  
SECCIÓ SETENA
  
Dels vocals
  
Article 43. Els vocals tindran les funcions que els assigne la Junta o el president, i en general la prestació de la seua ajuda i col·laboració en el desenvolupament de les tasques de la Junta i de l'Assemblea, i dirigiran, si així s'acorda, les seccions i comissions que es creen per al millor funcionament de la corporació.
  
Correspondrà igualment als vocals suplir els casos de vacants, justificats en acreditades causes de força major, dels membres de la Comissió Permanent, llevat del president i sempre que no es prolongue per més de dos mesos.
  
CAPÍTOL VIII
  
De les delegacions
  
Article 44. Per acord de la Junta de Govern, es podran constituir les delegacions territorials que siguen convenients.
  
Les delegacions territorials tenen les seues facultats delegades de la Junta de Govern i podran tindre un àmbit d'actuació que corresponga a una o diverses demarcacions comarcals. Actuaran procedimentalment, sota la direcció de la Junta de Govern i de la Secretaria del Col·legi i conforme amb el que disposa el preceptiu reglament de règim intern.
  
Article 45. Les delegacions tindran com a funcions:
  
a) Organitzar activitats i serveis, d'acord amb les línies generals de l'activitat col·legial.
  
b) Administrar els fons destinats a la delegació.
  
c) Vetlar pels interessos dels professionals de la demarcació i garantir els drets dels ciutadans que usen els seus serveis.
  
d) Facilitar els tràmits administratius interns, en benefici de la simplificació i immediatesa dels serveis col·legials.
  
e) Portar el cens de professionals col·legiats que exercisquen a la demarcació.
  
f) Aquelles altres que la Junta de Govern els delegue.
  
Article 46. Les delegacions estaran administrades per un delegat i un secretari.
  
La designació de delegat i secretari correspon a la Junta de Govern, entre els col·legiats residents a la demarcació que presenten la seua candidatura avalada amb les signatures de la setena part dels residents exercents.
  
El mandat dels delegats i secretaris de la delegació coincidirà en el temps amb el president del Col·legi. També podran cessar en els seus càrrecs quan així ho acorde la Junta de Govern, si aquesta considera que no compleixen les seues funcions de forma adequada, o quan actuen de forma contrària a les directrius que els han sigut marcades.
  
CAPÍTOL IX
  
Eleccions a càrrecs de la Junta de Govern
  
SECCIÓ PRIMERA: Condicions per a ser elegible
  
Article 47. Seran condicions comunes a tots els càrrecs estar col·legiat, trobar-se en l'exercici de la professió, i estar al corrent de totes les obligacions corporatives i no trobar-se afectat per prohibició o incapacitat legal o estatutària.
  
No podran formar part de la Junta de Govern:
  
a) Els col·legiats que hagen sigut condemnats per sentència ferma, que comporte inhabilitació o suspensió per a càrrecs públics.
  
b) Els col·legiats, als quals s'haja imposat sanció disciplinària en aquest o un altre Col·legi. No obstant la decisió sobre si la falta lleu de l'article 77.b), d'aquests Estatuts, constitueix o no impediment per a l'exercici de càrrecs directius correspon a la mateixa Junta.
  
Aquell que formant part de la Junta de Govern siga afectat per alguna d'aquestes circumstàncies, perdrà immediatament la condició de membre d'aquesta.
  
Article 48. A més de les condicions comunes, per a cada un dels càrrecs, en especial, seran exigides les següents:
  
a) Per a accedir al càrrec de president o vicepresident de la corporació, haver complit un mínim de cinc anys d'exercici professional.
  
b) Per als altres càrrecs de la Junta de Govern, a excepció dels vocals: estar col·legiat, amb cinc anys d'antelació com a mínim.
  
c) Per a ser vocals de la Junta de Govern, un any de col·legiació.
  
SECCIÓ SEGONA: Presentació de candidatures
  
Article 49. Les candidatures es presentaran a la Secretaria del Col·legi, amb almenys 30 dies d'antelació a la data de la celebració de l'elecció.
  
Cap col·legiat no podrà presentar-se a més d'un càrrec.
  
Les candidatures que es presenten, per tal d'assegurar la participació de València i Castelló als càrrecs de major responsabilitat, hauran d'estar formades per almenys 3 membres de la província de València i 2 de la província de Castelló.
  
SECCIÓ TERCERA: Forma d'elecció
  
Article 50. L'elecció serà universal, directa i secreta, mitjançant votació dels col·legiats inscrits al Col·legi.
  
SECCIÓ QUARTA: Convocatòria
  
Article 51. La Junta de Govern acordarà la convocatòria d'eleccions amb una antelació mínima de dos mesos al dia de celebració. L'anunci de convocatòria es publicarà en un dels diaris de major difusió a les províncies de Castelló i València i al tauler d'anuncis del Col·legi, en el termini de cinc dies, a partir de l'adopció de l'acord.
  
La Junta haurà de comunicar, amb una antelació mínima de 45 dies, la convocatòria; mitjançant enviament de circular a tots les persones col·legiades i haurà de publicar-la el Butlletí del Col·legi.
  
En la Convocatòria hauran de constar els càrrecs que han de ser objecte d'elecció i requisits d'antiguitat d'aquests, i també dia i hora de celebració de les eleccions i de tancament d'urnes per al començament de l'escrutini.
  
Amb 20 dies d'antelació a la realització de les eleccions es publicaran al tauler del Col·legi les llistes amb el cens de votants i, en cas d'establir-se més d'una mesa electoral, es farà constar la mesa en què correspon votar a cadascun. Contra les citades llistes es podrà presentar recurs de reposició davant de la Junta Electoral, en el termini de cinc dies, des de la seua publicació.
  
SECCIÓ CINQUENA. Organització
  
Article 52. La Junta Electoral estarà formada per tres col·legiats, que seran membres de la Junta de Govern i que no es presenten a la reelecció, i en cas de ser menys de tres els que no es presenten, els que falten seran col·legiats designats per sorteig.
  
Les meses electorals tindran com a missió portar a terme tot el procés electoral i vigilar el compliment exacte dels termes previstos, resoldre els recursos que es presenten i signar actes.
  
La presentació de les candidatures per als càrrecs de membre de la Junta de Govern haurà d'anar recolzada amb les signatures d'almenys trenta col·legiats en exercici.
  
Les meses electorals es constituiran el dia i hora de la data de la convocatòria, i estaran compostes per un president, un secretari i un vocal, designats aquests últims per la Junta de Govern, una vegada realitzat sorteig entre els col·legiats exercents. Cada membre tindrà dos suplents, que podran actuar indistintament durant el transcurs de la jornada, però en cap moment no podrà haver-hi menys de dos membres.
  
Cap dels components de la mesa electoral no podrà ser candidat.
  
Si el nombre de col·legiats ho aconsella, es podran establir meses electorals a les seus de les delegacions territorials. El seu règim de funcionament serà el mateix que el de les meses de la seu central.
  
SECCIÓ SISENA: Candidats
  
Article 53. Els candidats hauran de complir amb els requisits dels articles 47 i 48 i sol·licitaran aquesta condició, per escrit, a la Junta de Govern del Col·legi. La sol·licitud haurà de ser feta per candidatura conjunta.
  
SECCIÓ SETENA: Aprovació de les candidatures
  
Article 54. 1. Dins dels cinc dies següents a haver expirat el termini per a la presentació de candidatures, la Junta Electoral es reunirà en sessió extraordinària, i proclamarà les llistes de les candidatures que complisquen les condicions d'elegibilitat, i considerarà electa la que no tinga oponents; també estendrà acta on es facen constar motivadament, si escau, els fonaments d'exclusió de les candidatures no admeses. Les llistes definitives s'exposaran al tauler d'anuncis del Col·legi i es comunicaran a tots les persones interessades.
  
2. Durant el mateix dia, o l'endemà de la inserció de les candidatures al tauler d'anuncis, les que no hagen sigut acceptades podran presentar recurs de reposició en el termini de tres dies. La Junta Electoral resoldrà els recursos en el termini dels tres dies següents; cas de no haver adoptat cap acord en aquest, el recurs també s'entendrà desestimat. En cas de resoldre'l favorablement, s'inserirà la nova candidatura al tauler d'anuncis. La resolució que recaiga esgota la via administrativa i la interposició del recurs no significa la interrupció del procés electoral, llevat que així ho dispose el Tribunal.
  
3. Una vegada aprovades les candidatures, cada una podrà designar, per escrit, davant de la mesa electoral, un interventor o més. Els interventors tindran dret a intervindre en tots els actes electorals, i a presentar les reclamacions i els recursos que creguen pertinents.
  
4. Així mateix, es faran publiques les llistes del cens electoral.
  
SECCIÓ VUITENA: Procediment
  
Article 55. 1. L'elecció dels membres de la Junta de Govern es farà per votació, on podran prendre part tots els/les col·legiats/ades amb dret a vot. L'acte electoral es farà el dia indicat en la convocatòria, des de les 10 fins a les 18 hores, en presència de la mesa electoral.
  
El vot personal anul·larà l'emés per correu, sempre que el votant ho manifeste abans de l'obertura del sobre.
  
A l'hora i en el lloc previstos per a l'elecció s'instal·larà una urna, a càrrec de la mesa electoral, on cada votant depositarà un papereta, en què inscriurà clarament la candidatura que elegisca. Les paperetes seran de color blanc i de la mateixa grandària, i, per a facilitar la uniformitat, seran facilitades pel Col·legi a càrrec seu.
  
Els votants hauran d'acreditar en la mesa electoral la seua personalitat. La mesa comprovarà la seua inclusió en el cens elaborat per a les eleccions, el seu president pronunciarà en veu alta el nom i cognoms del votant, i indicarà que vota, i després d'això el president introduirà la papereta doblegada en l'urna corresponent.
  
Seran nuls tots els vots recaiguts en persones que no consten en les candidatures aprovades i les paperetes que continguen frases o expressions diferents dels noms i càrrecs dels candidats proposats. També seran nuls els vots emesos per col·legiats que no estan capacitats per a votar.
  
Una vegada acabada la votació es procedirà, tot seguit, a la introducció a les urnes dels vots per correu, prèvia comprovació de les dades de cada votant. Acabada aquesta operació els presidents de cada mesa declararan el tancament de la votació, iniciaran l'escrutini dels vots emesos, i llegiran en veu alta totes les paperetes. Seran declarades nul·les les paperetes que continguen expressions estranyes en la votació, ratllades o corregides, o que indiquen persones no candidates. Del desenvolupament de la votació i del resultat de l'escrutini s'estendrà acta tot seguit, que serà firmada per tots els membres de la mesa. Una còpia d'aquest acta serà inserida al tauler d'anuncis del Col·legi i de les delegacions.
  
Durant els dies següents, qualsevol candidat podrà impugnar, per escrit, tot l'acte electiu o demanar la correcció d'errors que s'hagen comés. La Junta Electoral ho resoldrà dins dels dos dies següents i concedirà o denegarà el que haja sigut demanat. En el primer cas, si considera la circumstància de defectes invalidants, podrà convocar un nou acte electoral, en quinze dies. En el segon cas, el candidat impugnant quedarà en llibertat de fer ús dels recursos previstos en el títol IV, capítol V, d'aquests Estatuts.
  
Una vegada passats els terminis previstos en l'apartat anterior, la Junta de Govern ixent, amb les signatures del president i del secretari, expedirà en quinze dies els nomenaments corresponents a la candidatura que haja obtingut majoria de vots, i aquests prendran possessió efectiva dels seus càrrecs en la següent Assemblea General Ordinària del primer trimestre de l'any.
  
Els nomenaments seran comunicats als departaments corresponents de la Generalitat Valenciana i a les instàncies que corresponguen.
  
2. L'elecció dels càrrecs vacants en l'Assemblea General de l'últim trimestre de l'any es realitzarà en el mateix moment en què es tracte el punt relatiu a l'elecció, amb crida als assistents perquè depositen el seu vot en l'urna i amb escrutini dels vots immediatament posterior.
  
La Junta de Govern farà de junta electoral i mesa electoral, i regirà les qüestions relatives a la convocatòria d'eleccions, presentació i aprovació de candidatures pel sistema general, regulat en els articles anteriors i posteriors al present.
  
En allò no previst en aquest apartat també s'aplicarà supletòriament el que estableix l'apartat anterior.
  
SECCIÓ NOVENA: del vot per correu
  
Article 56. Aquells col·legiats que el dia de l'elecció no puguen anar a les urnes podran votar per correu, d'acord amb el procediment següent:
  
a) Fins a deu dies abans del dia de l'elecció, la persona interessada es dirigirà personalment, o mitjançant persona proveïda de poder notarial, a la Secretaria del Col·legi i sol·licitarà el certificat d'inclusió en el cens electoral i l'altra documentació electoral.
  
b) En el termini de 24 hores, la Secretaria del Col·legi enviarà per correu certificat, a l'adreça que designe el col·legiat, el certificat d'inscripció en el cens i les paperetes i sobres convenients per a la votació.
  
c) El col·legiat introduirà la papereta de votació en un sobre sense cap inscripció, i aqueix sobre en blanc amb la papereta l'introduirà en un altre sobre que signarà per davant. Tot seguit, introduirà el sobre signat que a l'interior conté l'altre sobre amb la papereta, el certificat d'inclusió en el cens i una fotocòpia del DNI o del carnet de col·legiat, en un altre sobre que enviarà per correu certificat al Col·legi amb la menció següent: ?Per a les eleccions del Col·legi Oficial de Protètics Dentals de Castelló i València?.
  
d) Obert el sobre exterior, i previ reconeixement de la signatura pel secretari, aquest custodiarà els sobres fins al moment de l'elecció, que els passarà a la mesa electoral, i aleshores el president procedirà a la seua obertura i a depositar els vots a les urnes.
  
Article 57. Les meses electorals admetran tots els vots per correu que tinguen entrada al Col·legi abans del tancament de la votació.
  
Article 58. Els terminis del procediment electoral es computaran per dies naturals.
  
TÍTOL IV
  
De l'exercici de la professió
  
CAPÍTOL I
  
Codi deontològic
  
Article 59. Les normes del Codi Deontològic que es troben vigents, una vegada aprovades per l'Assemblea o pel Consell General, si procedeix, seran de compliment obligatori en l'exercici de la professió, sense perjudici de les altres normes contingudes en aquests Estatuts, especialment en aquest títol.
  
CAPÍTOL II
  
Normes generals
  
Article 60. El professional col·legiat és l'única persona autoritzada per a portar a terme les tasques definides en Llei 10/1986, de 17 de març, i el Reial Decret 541/1995, de 7 d'abril.
  
Article 61. El personal auxiliar de laboratori podrà fer funcions auxiliars i complementàries a les del protètic.
  
Aquestes funcions auxiliars es faran sempre sota la direcció del col·legiat.
  
Article 62. L'usuari de la pròtesi té el dret de conéixer i abonar directament al protètic dental l'import dels seus honoraris, sense perjudici de la relació que puga tindre amb l'odontòleg o estomatòleg.
  
CAPÍTOL III
  
De la inspecció dels laboratoris
  
Article 63. La Junta de Govern podrà formular inspeccions dels laboratoris a requeriment de les autoritats judicials o administratives que corresponga.
  
Article 64. El titular del laboratori serà a tots els efectes el responsable de les faltes que es puguen cometre, derivades de l'exercici professional o de l'incompliment de les obligacions establides per aquests Estatuts, sense perjudici de les responsabilitats directes i personals dels seus empleats o de terceres persones.
  
CAPÍTOL IV
  
Règim econòmic
  
Article 65. El Col·legi té plena capacitat jurídica en l'àmbit econòmic i patrimonial per al compliment de les seues finalitats.
  
Les delegacions territorials que es creen administraran els fons i partides que se'ls assignen.
  
Article 66. Són recursos econòmics ordinaris del Col·legi:
  
1. Les quotes d'incorporació dels col·legiats o d'habilitació.
  
2. Les quotes ordinàries dels col·legiats.
  
3. Els ingressos procedents de publicacions, impresos, serveis, certificats, arbitratges, dictàmens o informes, i altres quantitats acreditades per altres serveis.
  
4. Els rendiments financers derivats dels cabals aliens que tinguen en depòsit o administre.
  
5. Els drets per als serveis d'intervenció col·legial, dels treballs i contractes professionals abonats contractualment per les parts.
  
6. Els rendiments de qualsevol naturalesa que produïsquen els béns i drets que integren el patrimoni del Col·legi.
  
Article 67. La Junta de Govern fixarà la quantia de la quota d'incorporació i de les quotes periòdiques i ordinàries de la col·legiació i els drets d'utilització dels serveis col·legials.
  
L'Assemblea General fixarà la quantia i forma d'abonament de les quotes extraordinàries, que eventualment es requerisquen per a atendre les necessitats del Col·legi.
  
Article 68. Els recursos econòmics extraordinaris procediran de:
  
1. Les quotes extraordinàries que aprove l'Assemblea General.
  
2. Les subvencions, els donatius o qualsevol tipus d'ajuda econòmica que les persones o institucions públiques o privades atorguen al Col·legi.
  
3. Els béns mobles o immobles que per herència, donació o qualsevol altre títol, passen a formar part del patrimoni del Col·legi.
  
Article 69. El pressupost s'elabora amb caràcter anual, per anys naturals, d'acord amb els principis d'economia i eficàcia, i inclourà la totalitat dels ingressos i despeses col·legials.
  
Si es produeix la necessitat inajornable de fer una despesa no prevista en el pressupost, la Junta podrà fer l'habilitació necessària a càrrec de transferència de crèdits o ingressos no previstos. Si la despesa no prevista consisteix en una inversió en béns immobles o la seua quantia excedeix del cinc per cent dels recursos ordinaris, l'acord haurà de sotmetre's a ratificació de l'Assemblea General en el termini d'un mes.
  
Article 70. En el cas que l'Assemblea General no aprove el pressupost ordinari d'un exercici, i sense perjuici de la seua revisió i ulterior aprovació, el Col·legi funcionarà provisionalment amb el de l'any anterior, el qual s'entendrà prorrogat a aquests efectes.
  
Article 71. En cas de dissolució del Col·legi per alguna de les causes compreses en les lleis i reglaments d'aplicació, la Junta de Govern actuarà com a comissió liquidadora. Els béns romanents, si n'hi ha, s'adjudicaran a l'organisme que el substituïsca o a les entitats públiques o privades, sense ànim de lucre, relacionades amb la salut dental.
  
CAPÍTOL V
  
Règim jurídic
  
Article 72. 1. Els actes o acords de l'Assemblea General esgoten la via administrativa corporativa i, en conseqüència, són recurribles directament davant de la jurisdicció contenciosa administrativa, llevat que corresponga una altra via jurisdiccional, conforme a les lleis i a les previsions d'aquests Estatuts.
  
2.. Contra els actes, les resolucions i els acords de la Junta de Govern, que estiguen subjectes a dret administratiu, es pot recórrer en reposició davant del mateix òrgan en el termini d'un mes. La resolució d'aquest recurs esgotarà la via corporativa i es podrà acudir a la jurisdicció contenciosa administrativa.
  
Als efectes previstos d'aquest recurs de reposició, s'entén que són actes subjectes a dret administratiu, en tot cas, els que s'efectuen en virtut de l'exercici de funcions administratives, bé siga per comanda legal, bé per delegació de les administracions públiques, així com els relatius als processos electorals i a la potestat disciplinària i sancionadora.
  
Quan juntament amb la pretensió de revisió de l'acte o acord es pretenga del Col·legi una indemnització per danys i perjudicis, s'aplicaran els principis d'efectivitat, avaluació econòmica i individualització del dany en una persona o grup de persones, i amb aquesta finalitat, sense perjudici que en la tramitació del recurs càpia l'obertura d'un període de prova, s'acompanyaran quants documents o proves fonamenten la pretensió.
  
En tot cas, el temps màxim per a la resolució del recurs serà el d'un mes, transcorregut el qual podrà entendre's desestimat.
  
3. Quan els actes o acords de la Junta de Govern no siguen dels sotmesos a dret administratiu, el recurs de reposició tindrà el caràcter de reclamació prèvia a les vies jurisdiccionals, diferents de la contenciosa administrativa.
  
4. Quan la impugnació es fonamente en algun dels supòsits de manifesta nul·litat previstos en l'article 8.3 de la Llei 2/1974, Reguladora dels Col·legis Professionals, podrà tramitar-se encara en el supòsit d'haver transcorregut el termini d'un mes assenyalat a aquest efecte del recurs de reposició, però aplicant-se els límits que en aquest sentit estableix l'article 106 de la Llei 30/1992, de Règim Jurídic de les Administracions Públiques i del Procediment Administratiu Comú.
  
5. Igualment, serà possible un recurs extraordinari de revisió conforme a les previsions de la Secció 3a, del capítol II, del títol VI, de l'esmentada Llei 30/1992.
  
6. En el cas de resolucions o decisions per delegació de les administracions públiques, s'aplicaran les normes del procediment legal corresponent i les de la Llei 30/1992, de Règim Jurídic de les Administracions Públiques i del Procediment Administratiu Comú i els recursos en aquestes previstos segons el rang de l'autoritat delegatòria.
  
Article 73. Els acords i resolucions del Col·legi, subjectes a dret administratiu, són immediatament executius, però d'acord amb els principis de la Llei 30/1992, de Règim Jurídic de les Administracions Públiques i del Procediment Administratiu Comú, la Junta de Govern podrà acordar, a petició del recurrent o d'ofici, la suspensió de l'execució mentre no siga ferm l'acte impugnat
  
En aquells casos en què s'impugnen actes que no siguen dels sotmesos a dret administratiu, davant de la reclamació i petició subsegüent, la Junta de Govern podrà acordar la seua suspensió o inexecució pel temps de substanciació del recurs o reclamació.
  
CAPÍTOL VI
  
Del règim disciplinari
  
Article 74. En virtut de la col·legiació, els col·legiats acceptaran el règim disciplinari del Col·legi, destinat a previndre i corregir les infraccions dels deures col·legials i de les normes de deontologia professional que s'establisquen amb caràcter general.
  
En l'expedient personal del/de la col·legiat/ada es faran constar, en tot cas, les sancions disciplinàries imposades.
  
Article 75. La resolució que pose fi al procediment sancionador, regulat en l'article 84 dels presents Estatuts, en què s'acorde la suspensió o expulsió d'un/d'una col·legiat/ada, l'adoptarà la Junta de Govern, a la reunió de la qual hauran d'acudir almenys 8 dels seus membres, i prestar la seua conformitat a l'acord, mitjançant votació secreta, almenys 6 membres dels assistents.
  
Article 76. Les faltes comeses es classifiquen entre lleus, greus i molt greus.
  
Article 77. Són faltes lleus:
  
a) No atendre els requeriments del Col·legi.
  
b) Les incorreccions d'escassa transcendència en la realització dels treballs professionals.
  
c) La desconsideració als companys col·legiats.
  
d) La percepció d'honoraris excessivament inferiors als mínims establits.
  
e) Les actuacions que signifiquen negligència professional i els actes lleus d'indisciplina col·legial i, en general, altres casos d'incompliment dels deures professionals o col·legials, com a conseqüència de descuit excusable i circumstancial.
  
Article 78. Són faltes greus:
  
a) L'acumulació de tres o més faltes lleus.
  
b) La infracció de normes deontològiques.
  
c) La falta de respecte als components de la Junta de Govern, quan actuen en l'exercici de les seues funcions.
  
d) Les ofenses greus a altres col·legiats.
  
e) L'emissió d'informes o certificats, quan falten a la veritat o la falsedat en qualsevol dels documents que hagen de tramitar-se mitjançant el Col·legi.
  
f) Les actuacions que signifiquen competència deslleial.
  
Article 79. Són faltes molt greus:
  
a) La reincidència en la comesa de faltes greus.
  
b) Les considerades com a faltes greus, sempre que concórreguen circumstàncies d'especial malícia o mala fe.
  
c) L'encobriment de l'intrusisme professional.
  
d) La comesa de delictes dolosos, en qualsevol grau de participació, com a conseqüència de l'exercici de la professió.
  
e) L'embriaguesa o toxicomania habitual, que afecte greument l'exercici de la professió.
  
Article 80. Les faltes lleus seran sancionades amb la comminació per escrit o la reprensió privada. Les greus, amb la suspensió en l'exercici professional, d'un a sis mesos. Les molt greus, amb la suspensió en l'exercici professional entre sis mesos i un dia fins a tres anys. En cas de reincidència en la comesa de faltes molt greus, es podrà acordar l'expulsió del Col·legi.
  
Article 81. Les faltes prescriuran al cap de sis mesos de la seua comesa si són lleus; d'un any, si són greus, i de dos anys, si són molt greus.
  
Article 82. La persona sancionada podrà sol·licitar a la Junta de Govern la seua rehabilitació, amb la consegüent cancel·lació de la nota en el seu expedient. En relació amb aquesta cancel·lació; els terminis establits seran de tres mesos, si la falta és lleu; d'un any, si és greu; de dos anys; si és molt greu, i si s'haguera determinat l'expulsió, de set anys des de la data d'inici de compliment de la sanció.
  
Article 83. La imposició de sancions a les persones col·legiades és competència de la Junta de Govern, amb la instrucció prèvia d'expedient en què siga oït el/la col·legiat/ada. En cas que l'afectat per l'expedient disciplinari siga membre de la Junta de Govern, no podrà prendre part en les deliberacions, ni votar en la Junta.
  
Article 84. El procediment s'iniciarà d'ofici a conseqüència de denúncia o comunicació signada. La Junta de Govern, en tindre coneixement d'una suposada infracció, podrà decidir la instrucció d'una informació reservada abans d'acordar la incoació de l'expedient o, si fa el cas, l'arxiu de les actuacions, bé sense imposició per sobreseïment, o bé per la d'algunes de les previstes per a corregir faltes lleus.
  
Decidit el procediment, l'òrgan que va acordar la seua iniciació podrà adoptar les mesures provisionals que estime oportunes, per a assegurar l'eficàcia de la resolució que poguera recaure si hi ha elements de judici suficients per a això. D'altra banda, no es podran prendre mesures provisionals que puguen causar perjudicis irreparables a les persones interessades o bé que impliquen la violació de drets emparats per les lleis.
  
La Junta de Govern, en acordar la incoació d'expedient, designarà com a instructor un d'entre els seus membres o un altre col·legiat. El designat haurà de tindre major antiguitat en l'exercici professional que l'expedientat o, si no n'hi ha cap, almenys deu anys de col·legiació.
  
L'instructor, després de donar audiència a la persona interessada perquè formule les al·legacions que considere oportunes sobre els fets imputats i propose les proves que desitge, procedirà a practicar aquelles proves que haja considerat oportunes, i rebutjarà les altres raonadament. Practicades les proves, redactarà una proposta de resolució, que notificarà al col·legiat perquè, en un termini de 10 dies naturals després d'haver examinat l'expedient, formule les al·legacions definitives. Evacuat aquest tràmit, l'instructor redactarà la proposta de resolució definitiva que traslladarà a la Junta de Govern. I aquesta dictarà acord en què impose o no la sanció. Tot i que el/la col·legiat/ada podrà recórrer-la en la forma establida en aquests Estatuts.
  
CAPÍTOL VII
  
De la fusió, absorció, segregació i dissolució
  
Article 85. La unió o fusió de dos o més col·legis de la mateixa professió o de professió diferent, es podrà fer d'acord amb el que disposen la Llei i el Reglament i s'establisca en els respectius Estatuts.
  
L'acord d'unió, fusió i d'absorció portarà implícit l'acord de dissolució.
  
Article 86. Una Comissió Mixta, que tindrà el caràcter de gestora nomenada per les juntes dels col·legis afectats, establirà els termes de la unió, fusió o de l'absorció i denominació del nou col·legi. Elaborarà els Estatuts pels quals es regirà, llevat del cas d'absorció, en què els Estatuts que han de regir seran els del col·legi absorbent, sense perjudici de les modificacions que la comissió fixe. Els acords i els estatuts elaborats per la Comissió Mixta se sotmetran a l'aprovació de les assemblees generals dels respectius col·legis afectats, que s'hauran de convocar exclusivament per a això.
  
Una certificat de l'acord es trametrà al departament de la Presidència de la Generalitat o aquell en què es delegue.
  
El certificat de l'acord inclourà el text dels nous Estatuts aprovats.
  
Per a la decisió de qualsevol d'aquestes qüestions caldrà l'assistència, a l'Assemblea General Extraordinària en què es plantege, de dos terços del cens electoral i haurà de ser aprovat per la meitat més un dels assistents.
  
Article 87. Per a constituir un nou col·legi per segregació, que modifique l'àmbit territorial, es podrà fer en la forma i amb els requisits següents:
  
a) Una comunicació interessant la segregació i l'àmbit que afectaria, dirigida al president del Col·legi, signada com a mínim per un trenta per cent dels col·legiats residents a l'àmbit territorial del col·legi que es projecta, i caldrà un nombre mínim de cent professionals col·legiats i exercents per a constituir un nou col·legi territorial.
  
b) L'acord de l'Assemblea General Extraordinària, que s'haurà de convocar per a la seua celebració forçosament en el termini d'un mes des de la indicada comunicació, i es fixarà com a lloc per a la celebració de l'Assemblea, el territori del Col·legi la segregació del qual es pretenga.
  
c) Per a l'aprovació de l'esmentat acord, caldrà remetre's expressament al contingut de l'article 23 dels presents Estatuts.
  
Article 88. L'acord, a què fa referència l'article anterior, ha de preveure els termes en què s'efectuarà la segregació, la denominació del Col·legi segregat i la que portarà en avant el Col·legi matriu i, així mateix, en preveurà el nomenament de la gestora.